Annonce

Det er ham, der har sammensat truppen, så selvfølgelig var AGFs sportschef, Jens T. Andersson, ikke just i sprudlende humør efter søndagens knusende nederlag på 0-7 på eget græs til Brøndby.

»Det er svært at være andet end skuffet. En mørk søndag i Aarhus. Vi leverer en rigtig dårlig præstation, for selvom vi er i undertal i det meste af kampen, skal vi jo ikke tabe med syv mål. Der er ikke så meget at sige til resultatet. 7-0 taler vist sit eget sprog,« kom det fra Andersson, der i sin stræben og jagt efter at få samlet en trup, der kan bringe AGF tilbage til toppen af dansk fodbold, har snakket meget om at få spillere end med den rette karakter, spidse albuer.

»I dag (søndag, red.) kan man ikke snakke om karakter. For det var der ikke meget af. Men vi skal også huske, at det her kun er en enkelt kamp ud af mange i den her sæson. Det er tungt lige nu, men vi skal have analyseret på, hvad der gik galt, og så lære af det her, så det ikke kan ske igen. Det er jo utrolig sjældent, at man på her niveau taber med 0-7. Der er masser af karakter i de her spillere. Det har de allerede vist. Det var der bare ikke i dag,« sagde den svenske sportschef, der i nederlagets stund også sendte en bredside af i retning af de århusianske tilskuere - og det var en hel del - der under kampen kom med sarkastiske klapsalver, når målmand Steffen Rasmussen samlede en bold op.

Grunden: Den 33-årige keeper så skidt ud ved de to første Brøndby-scoringer.